b'\n_START_ARTICLE_\nPyh\xc3\xa4jokialueen kansallispuku\n_START_PARAGRAPH_\nT\xc3\xa4m\xc3\xa4 artikkeli kertoo Pyh\xc3\xa4jokialueen naisen kansallispuvusta, joka on pohjoispohjalainen kansallispuku. Pukualueeseen kuuluvat Pyh\xc3\xa4joki, Merij\xc3\xa4rvi, Oulainen, Haapavesi, Vihanti ja K\xc3\xa4rs\xc3\xa4m\xc3\xa4ki. Pyh\xc3\xa4jokialueella ei ole miehen kansallispukua.\n_START_SECTION_\nPyh\xc3\xa4jokialueen kansallispuku\n_START_PARAGRAPH_\nPuvun kokosi Toini-Inkeri Kaukonen 1965 Pyh\xc3\xa4jokialueen kotiseutuliiton ja sen kansallispukutoimikunnan toimeksiannosta. Puvun hameessa on kapeahko raidoitus lampaanruskeaa ja tiilenpunaisen eri vivahteita, liivi on tummanpunainen tai hamekankaasta tehty ja siin\xc3\xa4 on parinapit, paidassa on joko kauluskaitale tai pieni k\xc3\xa4\xc3\xa4ntyv\xc3\xa4 kaulus, puuvillaesiliina on valkea tai tummansininen, huivi on puna-valkoruutuinen, p\xc3\xa4\xc3\xa4hine on koppamyssy tyllikirjontatykill\xc3\xa4, paljinsolki, avainkoukku ja pariavaimet.\n_START_SECTION_\nPyh\xc3\xa4jokialueen tarkistettu kansallispuku\n_START_PARAGRAPH_\nPyh\xc3\xa4jokialueen kansallispuku on tarkistettu alkujaan silloisen Oulun l\xc3\xa4\xc3\xa4nin Kotiteollisuusyhdistyksen toiminnanjohtaja Maisa Nurmiala kansallispukualan neuvojakoulutukseen kuuluvana opinn\xc3\xa4ytety\xc3\xb6n\xc3\xa4 ja sittemmin Pyh\xc3\xa4jokialueen kotiseutuliiton aloitteesta yhteisty\xc3\xb6ss\xc3\xa4 Pohjois-Pohjanmaan k\xc3\xa4si- ja taideteollisuusyhdistyksen kanssa Suomen kansallispukuneuvoston ohjeiden mukaan. Puvun ohjeita ja tarvikkeita myy TaitoShop Maakari. Puku on seuraavanlainen:_NEWLINE_P\xc3\xa4\xc3\xa4hine on suurehko tykkimyssy, jonka koppa on p\xc3\xa4\xc3\xa4llystetty punaisella silkill\xc3\xa4. Pitsin\xc3\xa4 on kirjailtu tylli._NEWLINE_Paita on pellavaa tai puolipellavaa. Malliltaan v\xc3\xa4lj\xc3\xa4 ja yksinkertainen eik\xc3\xa4 siin\xc3\xa4 ole etuhalkiota. Rannekkeet suljetaan lankanapilla. Paita on samanlainen kuin Siikajokilaakson naisen puvussa._NEWLINE_Liivi on tummanpunainen tai hamekankaasta valmistettu, malliltaan melko pitk\xc3\xa4. Takakappaleessa reilun kokoiset k\xc3\xb6rtit. Liivi kiinnitet\xc3\xa4\xc3\xa4n piilohakasilla tai parinapeilla._NEWLINE_Hame Kapeahko raidoitus, jossa vuorottelevat eris\xc3\xa4vyisist\xc3\xa4 punaisista ja lampaanruskeasta muodostuvat raidat._NEWLINE_Esiliina on joko valkoinen tai tummansininen puuvillaesiliina. Esiliinassa on pirtanauha._NEWLINE_Asusteet Koru on kapeakeh\xc3\xa4inen vaskinen paljinsolki. Solki ei ole v\xc3\xa4ltt\xc3\xa4m\xc3\xa4t\xc3\xb6n. Avainkoukku ja pariavaimet. Sukat ovat valkoiset ja yksinkertaiset. Jalkineet ovat mustat nauha- tai solkikeng\xc3\xa4t, mustat avokkaat tai nahanv\xc3\xa4riset lipokkaat.'